Lepa Mladjenovic

Lepa Mladjenovic është feministe, lezbike, aktiviste kundër luftës e cila njihet si një ndër pioneret e valës së dytë të feminizmit në Serbi.  Ajo është këshilltare për çështje që lidhen me feminizmin, për të gjitha gratë viktima të dhunës mashkullore ose lezbofobisë, gjithashtu është bashkë-organizuese e shumë punëtorive, shkrimtare, ligjëruese si dhe pjesëtare aktive e dhjetëra bordeve ndërkombëtare dhe rrjeteve që lidhen me të drejtat e lezbikeve dhe dhunës ndaj grave. Lepa Mladjenovic konsiderohet si simbol i aktivizmit për gratë në Jugosllavinë e dikurshme. Ajo lindi në Beograd, e kaloi fëmijërinë në Sarajevë dhe detin Adriatik dhe akoma jeton në Beograd. 

Puna për të drejtat e njeriut
Psikiatria
Lepa Mladjenovic u diplomua pranë Departamentit për studime të Psikologjisë në Universitetin e Beogradit, Fakulteti i Filozofisë në 1980. Gjatë studimeve të saja ajo reagoi kundër sistemit arsimor që për të ishte “i ngurtë”, duke shkruajtur letra në formë proteste ndaj profesorëve, duke kritikuar rregullat konservatore të cilat nuk i motivonin studentët. Lëvizja e parë shoqërore ku ajo ishte një anëtare aktive ishte Rrjeti i “Alternativat për Psikiatri”, që kishte si qëllim de-institucionalizimin e psikiatrisë si institucion i dhunës dhe përjashtimit. Ajo shkoi dhe mori pjesë në takime të shumta të organizuara në Treste, Romë, Bremen, Seville. Në 1983 Lepa Mladjenovic inicioi dhe bashkë-organizoi konferencën tre ditore “Psikiatria dhe Shoqëria”, e zhvilluar pranë qendrës kulturore për studentë në Beograd. Më pas ajo bëri vullnetaren në Qendrën e Shëndetit Mendor në Trieste  dhe shkroi për Psikiatrinë Demokratike në Itali.

Feminizmi dhe aktivizmi kundër luftës
Aktivizmi feminist i Lepa Mladjenovic nisi në 1978, ku ajo mori pjesë në konferencën e parë ndërkombëtare për gratë “DRUG-ca Žena” / "Comrade Women, organizuar prej feministeve jugosllave në qendrën kulturore për studentë në Beograd. Kjo konferencë ishte një pikë kthese në historinë e shoqërisë civile dhe feminizmit në Jugosllavinë e dikurshme. Në 1982 Lepa Mladjenovic ishte një prej organizatoreve të grupit feminist “Gratë dhe shoqëria” në Beograd së bashku me Sonja Drljević, Sofija Trivunac, Lina Vuškovič, Vera Smiljanić, Nadežda Ćetković, Ljiljana Gaković, Rada Iveković, Borka Pavićević, Jasmina Tešanović dhe Žarana Papić.  Në 1986 Lepa Mladjenovic organizoi grupin e parë feminist si pjesë të grupimit “Gratë dhe Shoqëria” që bazohej në një model ndërgjegjësues.

Lepa Mladjenovic mori pjesë në takimin e parë feminist të Jugosllavisë në Lubjanë në 1987 nga grupimi feminist LILIT si dhe nga grupimi i lezbikeve LILIT LL nga Sllovenia. Ky takim inkurajoi shkëmbimin e ideve mes feministesh që vinin nga vende të ndryshme, diskutime mbi dhunën me bazë gjinore, shëndeti riprodhues i grave si dhe iniciativa e parë për organizimin e lezbikeve. Së bashku me feministe të tjera nga grupi “Gratë dhe Shoqëria” në 1990 Lepa Mladjenovic bashkë-themeloi linjën telefonike SOS për tiu ardhur në ndihmë Grave dhe Fëmijëve që kanë qenë viktimë e dhunës në Beograd. Ajo ishte aktive në këtë projekt nën rolin e koordinatores dhe këshillueses për gratë viktima të dhunës nga meshkujt, si dhe të punuarit me gratë viktima të dhunës gjatë luftës.

Referime

Kategoria:Lindje 1954
Kategoria:Njerëz që jetojnë
Kategoria:Gra